# Leikataan opiskelijoiden pahoinvoinnista – Opiskelijoiden Liikuntaliitto vaatii korkeakoululiikuntaa uuteen hallitusohjelmaan

**Korkeakouluopiskelijoiden pahoinvointi nousee usein keskusteluihin, mutta sen poistamiseksi teot jäävät liian usein tekemättä. Seuraavissa eduskuntavaaleissa on korkea aika nostaa korkeakouluopiskelijoiden hyvinvointi ja liikkuminen keskiöön, vaatii Opiskelijoiden Liikuntaliitto (OLL) Vuokatissa 2.–3. marraskuuta pitämässään liittokokouksessa.**

“Olemme kuluneena vuonna saaneet viimeisimmistä tutkimuksista lukea karua totuutta korkeakouluopiskelijoiden hyvinvoinnin tilasta. Etenkin vuonna 2021 toteutettu Korkeakouluopiskelijoiden terveys- ja hyvinvointitutkimus (KOTT) nosti esiin opiskelijoiden karun tilanteen. Tutkimuksen mukaan 35 % korkeakouluopiskelijoista on kohdannut psyykkistä kuormittavuutta ja alle puolet saavutti päivittäiset liikuntasuositukset”, kertoo liiton puheenjohtaja **Essi Lumme**.

Viime vuosina koronan vallitessa on kritisoitu hallituksen toimettomuutta opiskelijoiden tilanteen muuttamiseksi.

“Nyt eduskuntavaalien ovella tilanne ei näytä paranevan”, Lumme huomauttaa.

**Eduskuntavaaleista toivotaan uutta suuntaa korkeakoululiikunnan panostuksille**

OLL peräänkuuluttaa korkeakouluopiskelijoiden hyvinvointiin ja liikkumiseen liittyviin epäkohtiin tarttumista, sillä niihin liittyvillä ongelmilla on laaja-alaiset vaikutukset. Nuorten hyvinvointi, tulevaisuuden työkyky ja yhteiskunnan tulevaisuus kulkevat käsi kädessä, minkä vuoksi OLL korostaakin panostusten kiireellisyyttä. Tilanteeseen ei ole lähitulevaisuudessa tulossa helpotusta, jos katsotaan jo nyt peruskoulussa ilmeneviä hyvinvoinnin ongelmia.

“Asian nostaminen esiin tulevissa eduskuntavaaleissa on ensimmäinen askel asioiden eteenpäin viemiselle. Korkeakoululiikunnan tilaa tukevien kirjausten saaminen hallitusohjelmaan on haluamaamme konkretiaa”, kertoo OLL:n puheenjohtajaksi vuodelle 2023 valittu **XX**.

“Toimia korkeakoululiikunnan ja opiskelijoiden hyvinvoinnin edistämiseksi ei tarvitse aloittaa tyhjältä pöydältä, sillä OLL:n tavoin moni opiskelija- ja liikunta-alan järjestö on tarjonnut ongelmiin ratkaisuja. Nyt on aika tarttua näihin ratkaisuihin ja leikata opiskelijoiden pahoinvoinnista”, **XX** tiivistää.

*Lisätietoja:*

Puheenjohtaja Essi Lumme, essi.lumme@oll.fi, +358 44 7800 211

Puheenjohtaja 2022 XX